Predkladacia správa

V uznesení vlády SR č. 549 z 20. augusta 2008 k správe o konštrukcii životného minima bola uložená predsedníčke Štatistického úradu SR úloha „v spolupráci s ministerkou práce, sociálnych vecí a rodiny predložiť na rokovanie vlády návrh na vytvorenie podmienok pre zabezpečenie skvalitnenia výberového zisťovania o príjmoch, výdavkoch a spotrebe domácností v zmysle záverečného odporúčania č. 2 správy“.
Určenie výšky životného minima predpokladá dostupnosť údajov o príjmoch a výdavkoch domácností, ktoré sa nachádzajú v nižších príjmových skupinách. Tieto údaje sú predmetom výberového zisťovania o príjmoch, výdavkoch a spotrebe domácností, ktoré Štatistický úrad SR realizuje každoročne pod názvom štatistika rodinných účtov. Vzhľadom na veľkosť vzorky a problémy s vyplácaním odmien za poskytovanie údajov osobám, ktoré poberali dávku v hmotnej núdzi (do roku 2008), nebol vo výberovej vzorke zastúpený dostatočný počet domácností, ktorých informácie by bolo možné využiť pri konštrukcii životného minima. 
   Riešením absencie údajov pre konštrukciu životného minima je úprava spravodajskej siete súčasných rodinných účtov tak, aby zvýšenie počtu vybraných domácností zabezpečilo dostatočné informácie pre stanovenie životného minima. 
 Predložený návrh je výsledkom diskusií rozšírenej pracovnej skupiny expertov na prehodnotenie konštrukcie životného minima vytvorenej pri Ministerstve práce, sociálnych vecí a rodiny SR a odborníkov, ktorí už pracovali s databázami štatistiky rodinných účtov.
Návrh na úpravu štatistiky rodinných účtov v roku 2010 nepredpokladá dopad na štátny rozpočet, verejné financie, na zvýšenie počtu zametnancov, na životné prostredie, na podnikateľské prostredie, na obyvateľov, na hospodárenie podnikateľskej sféry a iných právnických osôb. 
Materiál bol predložený na medzirezortné pripomienkové konanie, vyhodnotenie ktorého je súčasťou predkladaného materiálu. Všetky zásadné pripomienky boli prekonzultované s príslušnými subjektami a dohodnuté úpravy boli zapracované v príslušných častiach. Materiál sa zasiela na rokovanie vlády SR bez rozporov.